אינפי סנואו

שנים ראשונות

אינפי סנואו נולדה כעדי ברמן באמסטרדם ב-1991 ועלתה לישראל בגיל 4. המשפחה התיישבה בקיבוץ יטבתה. כבר בגיל צעיר גילתה עניין רב במוזיקה.
החלה לכתוב שירה בגיל הנעורים, הופעתה הראשונה מול קהל הייתה בגיל 13 בתיאטרון המקומי. בהמשך החלה ללמוד פיתוח קול והשתתפה כזמרת באירועים חגיגיים שונים. בהמשך עברה להתגורר בגוש דן.
סנואו החלה להשתמש בשם הבמה "אינפי" (Infy), שהוא קיצור של המילה אינפרניטי Infernity, וקיצור של אינפרנל איטרניטי (Infernal Eternity). שם זה נתן לה בן זוגה ככינוי בתוכנה ICQ. השם Snow (שלג) בא מחיבתה של עדי לחורף ובא כמחווה לסדרת הספרים "השיר של אש וקרח". בדצמבר 2014 שינתה את שמה באופן רשמי במשרד הפנים מעדי ברמן לאינפי סנואו.

תחילת הקריירה וחשיפה באינטרנט

הקריירה המקצועית של אינפי כזמרת החלה ב-2012 באולפנו של עמרי להב. באותה השנה החלה בהקלטות של שירים אותם כתבה והלחינה בגיל מוקדם יותר. בסוף שנת 2013 הוציאה את הסינגל הראשון שלה בשם Vanishing וב-2014 הוציאה את הסינגל השני בשם Greed. לשני הסיגלים צולמו בהמשך גם קליפים.
ב-2013 העלתה אינפי לאינטרנט סרטון וידאו המתעד ציפורים שהורעלו ליד סניף ארומה אספרסו בר בתל אביב, סרטון זה הפך לויראלי והוביל לחקירה פלילית.
ב-2014 העלתה סרטון קצר שבו היא מתעדת את  רכיבתה על אופניים בלילה בתל אביב תוך כדי הערות ופניות רבות מגברים לא מוכרים. גם סרטון זה הפך לויראלי ועורר שיח בנושא הטרדה מינית, על אף שאינפי עצמה טענה כי לא כל הפניות מהוות הטרדה ואת חלקן אף הגדירה כחוויה משעשעת. באותה השנה השתתפה בתוכנית מציאות הכוכב הבא, אך לא עברה את השלבים הראשונים.

אלבום ראשון

ביוני 2015 אלבום הבכורה בשם A Mortal's Tear יצא לאור. באלבום זה השתתפו מספר מוזיקאים ישראלים שניגנו בכלים כמו גיטרה חשמלית, גיטרת באס, צ'לו, חליל וקלידים. המתופף באלבום הוא אמריקאי ומאסטרינג נעשה על ידי מאור אפלבאום (Maor Appelbaum), אמריקאי ממוצא ישראלי. המיקס בוצע על ידי פול פוואו (Paul Pavao) ובן גרוס (Ben Grosse). האלבום כולל 13 שירים, כולל פתיח אינסטרומנטלי. אינפי כתבה והלחינה את כל השירים, פרט לשניים, אותם הלחין עומרי להב (Goddess Machine ו-Sojourn at the Astrals), ועוד שני שירים שהולחנו על ידי אינפי ועמרי להב ביחד (Love Song ו-Nightmares). אינפי שרה בכל שירי האלבום, פרט לפתיח האינסטרומנטלי. סגנון האלבום הוא "מטאל מלודי", עם נטייה ברורה למטאל גותי. בנוסף לאינפי, שרו באלבום שני זמרים אורחים, יוחאי דוידוף עם שירה נקיה ויותם "דפיילר" אבני (מלהקת Prey For Nothing) בדואט היפה וחיה. האלבום זכה בעיקר לביקורת חיובית.
ב-24 בספטמבר 2015 ערכה אינפי את הופעת הבכורה שלה, בתיאטרון תמונע בתל אביב. כל הכרטיסים להופעה נמכרו.

שיתופי פעולה

אינפי סנואו שיתפה פעולה עם מספר אמנים בארץ ובעולם. לדוגמה באלבום Never Regret של להקת הפאוור מטאל הישראלית Desert אינפי משתתפת כזמרת אורחת באחד השירים. במספר הופעות חיות שרה עם להקה זו גרסת כיסוי לשיר פנטום האופרה מהמחזמר "פנטום האופרה". בנוסף השתתפה בהופעה עם הזמר האמריקאי וורל דיין (Warrel Dane) בביצוע שיר של להקת Nevermore.
ב-2015 להקת פאוור מטאל סימפוני רוסית קתרזיס (Catharsis) שיתפה פעולה עם אינפי בפרויקט של תירגום קטע משירם Дитя Штормов לשפה העברית. אינפי גם שרה קטע זה בהקלטה ובמופע חי של הלהקה בישראל. באותה שנה הוציאה יחד עם הזמר האיטלקי אנטוניו קפילו (Antonio Cappiello) שיר בשם Naked. שיר זה נכתב על ידי סילבי רגונה (Sylvie Grohne) ופר-אנדרס קרואנבאך (Per-Anders Kurenbach) מגרמניה.
בספטמבר 2015 הודיעה בראיון למטאליסט הפקות על הצטרפותה ללהקה הישראלית Soul Torture לצורך הוצאת אלבום חדש. בינואר 2016 הודיעה רשמית על הצטרפותה ללהקה, באותו החודש ההרכב יחד עם אינפי הוציא קליפ ווידאו לשיר A Blessing in the Moor. אינפי שרה בשיר זה, שמילותיו נכתבו על ידי יותם אבני, סולנה של Prey For Nothing. ב-2016 השתתפה כזמרת אורחת בהופעת להקת Týr בישראל.